KIRJALLINEN KYSYMYS E-2963/00 esittäjä(t): Daniela Raschhofer (NI) komissiolle. Pankkisiirtoihin tarvittava aika.



Virallinen lehti nro 136 E , 08/05/2001 s. 0142 - 0143



KIRJALLINEN KYSYMYS E-2963/00 esittäjä(t): Daniela Raschhofer (NI) komissiolle (20. syyskuuta 2000) Aihe: Pankkisiirtoihin tarvittava aika Euron käyttöön ottamisesta lähtien kansalliset valuutat ovat olleet yhteisvaluutan alayksikköjä, mutta siitä huolimatta kansalliset tai unionissa tehtävät pankkisiirrot vievät useita päiviä. Nykyisen reaaliaikaisten palvelujen aikakautena on käsittämätöntä, että pankkiasiakkaiden on odotettava siirtojen tilittämistä useita päiviä, kun taas pankeille kertyy tuntuvia voittoja koronmaksuista ja korkosäästöistä. Vastatessaan 29. maaliskuuta 1999 esitettyyn kysymykseen E-0109/99(1) ja 28. tammikuuta 1999 esitettyyn kysymykseen P-3864/98(2) komissio korosti, että parannukset ovat välttämättömiä. Jäsenvaltioiden keskuspankit tarjoavat nykyisin reaaliaikaisia siirtoja. Kysyn komissiolta seuraavaa: - onko toistaiseksi tehty mitään parannuksia tai milloin niitä aiotaan toteuttaa? - milloin liikepankkien asiakkaat voivat käyttää reaaliaikaisia tilisiirtoja? - miten paljon rahaa kuluttajat menettävät saamatta jäävien korkotulojen takia? - miten paljon pankit saavat voittoja mahdollisista koroista? - onko tässä toiminnassa mahdollisesti kyse eräänlaisesta kartellista (sopimuksista)? - aiotaanko eEuropen kaltaisten hankkeiden yhteydessä kehittää tehokkaita, kuluttajille edullisia ratkaisuja? (1) EYVL C 348, 3.12.1999, s. 22. (2) EYVL C 182, 28.6.1999, s. 130. Frederik Bolkesteinin komission puolesta antama vastaus (26. lokakuuta 2000) Komissio on useaan otteeseen todennut, ettei euron käyttöönotto alenna automaattisesti rajojen yli suoritettavista tilisiirroista aiheutuvia kustannuksia eikä lyhennä niiden käsittelyaikaa lähinnä siksi, ettei tähän tarvittavia infrastruktuureita ole olemassa. Sisämarkkinoilla suoritettavia vähäisiä maksuja käsittelevässä tiedonannossaan (31.1.2000)(1) komissio kehottaa pankkeja parantamaan rajojen yli suoritettavien vähäisten tilisiirtojen käsittelyjärjestelmiä. Tältä osin on käynnistetty useita hankkeita ja kehitetty mm. kansainvälinen pankkitilinumero (International bank account number, IBAN) ja kansainvälinen maksumääräys (International payment instruction, IPI) sekä perustettu vähäisten tilisiirtojen käsittelyjärjestelmä (STEP 1). Komissio pyrkii saamaan tilanteeseen huomattavaa parannusta viimeistään vuoden 2002 alkuun mennessä. Rajojen yli suoritettavia tilisiirtoja koskevassa direktiivissä 97/5/EY(2) säädetään, että tilisiirto on suoritettava kuuden päivän kuluessa. Komissio on teettänyt myös tutkimuksen 100 euron suuruisista tilisiirroista. Tutkimus julkistettiin huhtikuussa 2000, ja sen mukaan tilisiirrot suoritetaan keskimäärin 3,4 päivässä mutta hieman yli 4 prosenttia siirroista ylitti kuuden päivän määrärajan. Direktiivin säännösten laiminlyönti on komission mielestä huolestuttavaa. Se onkin pyytänyt jäsenvaltioilta lisäselvitystä asiaan. Muut parlamentinjäsenen esittämistä kysymyksistä lähtevät ajatuksesta, että tilisiirrot suoritetaan reaaliaikaisesti. Tämä on rajat ylittävien tilisiirtojen yhteydessä mahdollista vain poikkeustapauksissa. Noin 90 prosenttia nykyisistä tilisiirroista edellyttää vielä jossain vaiheessa manuaalista käsittelyä. Tilisiirtojen automatisointi on kuitenkin kaikkien meneillään olevien hankkeiden päämääränä. Arvopäiviä koskevan kysymyksen osalta komission katsoo, että arvopäiväjärjestelyt ovat pankin kilpailukeino, josta asiakkaalle olisi tiedotettava. Komissiolla ei ole kuitenkaan tietoja siitä, millaisia korkotuloja tai -tappioita nykyjärjestelyt aiheuttavat. Jos käy ilmi, että luottolaitokset ovat sopineet keskenään samojen arvopäivien käyttämisestä, ne saattavat syyllistyä EY:n kilpailusääntöjen rikkomiseen. (1) KOM(2000) 36 lopullinen. (2) EYVL L 43, 14.2.1997.